CELEX: 32019D1181
Language: el
Date: 2019-07-08 00:00:00
Title: Απόφαση (ΕΕ) 2019/1181 του Συμβουλίου, της 8ης Ιουλίου 2019, σχετικά με τις κατευθυντήριες γραμμές για τις πολιτικές απασχόλησης των κρατών μελών

11.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 185/44
               
            
         ΑΠΟΦΑΣΗ (ΕΕ) 2019/1181 ΤΟΥ ΣΥΜΒΟΥΛΙΟΥ
         της 8ης Ιουλίου 2019
         σχετικά με τις κατευθυντήριες γραμμές για τις πολιτικές απασχόλησης των κρατών μελών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 148 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αφού ζήτησε τη γνώμη της Επιτροπής των Περιφερειών,
         Έχοντας υπόψη τη γνώμη της Επιτροπής Απασχόλησης (3),
         Εκτιμώντας τα ακόλουθα:
         
                     (1)
                  
                  
                     Τα κράτη μέλη και η Ένωση πρέπει να εργαστούν για την ανάπτυξη συντονισμένης στρατηγικής για την απασχόληση, και ιδίως για την προώθηση ειδικευμένου, εκπαιδευμένου και ευπροσάρμοστου εργατικού δυναμικού καθώς και αγορών εργασίας που ανταποκρίνονται στις εξελίξεις της οικονομίας, προκειμένου να επιτευχθούν οι στόχοι της πλήρους απασχόλησης και της κοινωνικής προόδου που προβλέπονται στο άρθρο 3 της Συνθήκης για την Ευρωπαϊκή Ένωση.
                  
               
                     (2)
                  
                  
                     Σύμφωνα με τη Συνθήκη για τη λειτουργία της Ευρωπαϊκής Ένωσης (ΣΛΕΕ), η Ένωση έχει αναπτύξει και εφαρμόσει μηχανισμούς συντονισμού πολιτικών για τη δημοσιονομική, τη μακροοικονομική και τη διαρθρωτική πολιτική. Ως μέρος αυτών των μηχανισμών, οι κατευθυντήριες γραμμές για τις πολιτικές απασχόλησης των κρατών μελών, όπως παρατίθενται στο παράρτημα της απόφασης (ΕΕ) 2018/1215 του Συμβουλίου (4) («κατευθυντήριες γραμμές για την απασχόληση») και οι γενικοί προσανατολισμοί των οικονομικών πολιτικών των κρατών μελών και της Ένωσης, όπως παρατίθενται στη σύσταση (ΕΕ) 2015/1184 του Συμβουλίου (5), αποτελούν τις ολοκληρωμένες κατευθυντήριες γραμμές για την εφαρμογή της στρατηγικής «Ευρώπη 2020» («ολοκληρωμένες κατευθυντήριες γραμμές»). Καθοδηγούν την υλοποίηση της πολιτικής στο επίπεδο των κρατών μελών και της Ένωσης, αντικατοπτρίζοντας την αλληλεξάρτηση μεταξύ των κρατών μελών. Οι προκύπτουσες συντονισμένες ενωσιακές και εθνικές πολιτικές και μεταρρυθμίσεις δημιουργούν ένα κατάλληλο συνολικό μείγμα οικονομικών και κοινωνικών πολιτικών το οποίο αναμένεται να επιτύχει θετικά δευτερογενή αποτελέσματα.
                  
               
                     (3)
                  
                  
                     Το Ευρωπαϊκό Εξάμηνο συγκεντρώνει τους διάφορους μηχανισμούς σε ένα γενικό πλαίσιο με στόχο την ολοκληρωμένη πολυμερή εποπτεία των οικονομικών, δημοσιονομικών, κοινωνικών πολιτικών και πολιτικών απασχόλησης και αποσκοπεί στην επίτευξη των στόχων της στρατηγικής «Ευρώπη 2020», συμπεριλαμβανομένων εκείνων που αφορούν την απασχόληση, την εκπαίδευση και τη μείωση της φτώχειας, όπως περιλαμβάνονται στην απόφαση 2010/707/ΕΕ του Συμβουλίου (6). Παράλληλα με την προώθηση των στόχων πολιτικής της τόνωσης των επενδύσεων, της επιδίωξης διαρθρωτικών μεταρρυθμίσεων και της εξασφάλισης υπεύθυνων δημοσιονομικών πολιτικών, το Ευρωπαϊκό Εξάμηνο ενισχύεται συνεχώς και εξορθολογίζεται από το 2015. Ενισχύθηκε ιδίως η έμφασή του στην απασχόληση και τα κοινωνικά θέματα και υπήρξε εμβάθυνση του διαλόγου με τα κράτη μέλη, τους κοινωνικούς εταίρους και τους εκπροσώπους της κοινωνίας των πολιτών.
                  
               
                     (4)
                  
                  
                     Τον Νοέμβριο του 2017, το Ευρωπαϊκό Κοινοβούλιο, το Συμβούλιο και η Επιτροπή υπέγραψαν διοργανική διακήρυξη για τον ευρωπαϊκό πυλώνα κοινωνικών δικαιωμάτων, ο οποίος ορίζει 20 βασικές αρχές και δικαιώματα που έχουν σκοπό να στηρίξουν εύρυθμες και δίκαιες αγορές εργασίας και συστήματα πρόνοιας. Ο Ευρωπαϊκός πυλώνας κοινωνικών δικαιωμάτων αποτελεί πλαίσιο αναφοράς για την παρακολούθηση των εργασιακών και κοινωνικών επιδόσεων των κρατών μελών, για την προώθηση των μεταρρυθμίσεων σε εθνικό επίπεδο και για την καθοδήγηση της ανανεωμένης διαδικασίας σύγκλισης σε όλη την Ένωση.
                  
               
                     (5)
                  
                  
                     Οι ολοκληρωμένες κατευθυντήριες γραμμές θα πρέπει να αποτελέσουν τη βάση για όλες τις ειδικές ανά χώρα συστάσεις που ενδέχεται να απευθύνει το Συμβούλιο στα κράτη μέλη. Τα κράτη μέλη θα πρέπει να κάνουν πλήρη χρήση του Ευρωπαϊκού Κοινωνικού Ταμείου και άλλων ενωσιακών ταμείων κατά την εφαρμογή των κατευθυντήριων γραμμών για την απασχόληση. Αν και οι ολοκληρωμένες κατευθυντήριες γραμμές απευθύνονται στα κράτη μέλη και στην Ένωση, οι κατευθυντήριες γραμμές για την απασχόληση θα πρέπει να εφαρμόζονται σε συνεργασία με όλες τις εθνικές, περιφερειακές και τοπικές αρχές, με τη στενή σύμπραξη των κοινοβουλίων, καθώς και των κοινωνικών εταίρων και εκπροσώπων της κοινωνίας των πολιτών.
                  
               
                     (6)
                  
                  
                     Η Επιτροπή Απασχόλησης και η Επιτροπή Κοινωνικής Προστασίας θα πρέπει να παρακολουθούν τον τρόπο υλοποίησης των σχετικών πολιτικών υπό το πρίσμα των κατευθυντήριων γραμμών για την απασχόληση, σε εκπλήρωση των οικείων και βασισμένων στη ΣΛΕΕ εντολών τους. Αυτές οι επιτροπές και άλλα προπαρασκευαστικά όργανα του Συμβουλίου που ενέχονται στον συντονισμό των οικονομικών και κοινωνικών πολιτικών θα πρέπει να συνεργάζονται στενά. Ο διάλογος πολιτικής ανάμεσα στο Ευρωπαϊκό Κοινοβούλιο, το Συμβούλιο και την Επιτροπή θα πρέπει να συνεχιστεί, ιδίως όσον αφορά τις κατευθυντήριες γραμμές για την απασχόληση.
                  
               
                     (7)
                  
                  
                     Ζητήθηκε η γνώμη της Επιτροπής Κοινωνικής Προστασίας.
                  
               
                     (8)
                  
                  
                     Οι κατευθυντήριες γραμμές για την απασχόληση θα πρέπει να παραμείνουν αμετάβλητες, ώστε να εξασφαλιστεί ότι θα δοθεί ιδιαίτερο βάρος στην εφαρμογή τους. Κατόπιν αξιολόγησης των εξελίξεων στις αγορές εργασίας και της κοινωνικής κατάστασης από την εποχή που εκδόθηκαν οι κατευθυντήριες γραμμές για την απασχόληση το 2018, αποφασίστηκε ότι δεν είναι απαραίτητη η επικαιροποίησή τους. Οι λόγοι για τους οποίους εκδόθηκαν οι κατευθυντήριες γραμμές για την απασχόληση το 2018 εξακολουθούν να ισχύουν· επομένως, οι εν λόγω κατευθυντήριες γραμμές θα πρέπει να διατηρηθούν,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Οι κατευθυντήριες γραμμές για τις πολιτικές απασχόλησης των κρατών μελών, όπως ορίζονται στο παράρτημα της απόφασης (ΕΕ) 2018/1215, διατηρούνται για το 2019 και λαμβάνονται υπόψη από τα κράτη μέλη στις πολιτικές τους για την απασχόληση και στα μεταρρυθμιστικά τους προγράμματα.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 8 Ιουλίου 2019.
            
               
                  Για το Συμβούλιο
               
               
                  H Πρόεδρος
               
               A.-K. PEKONEN
            
         
         
            (1)  Γνώμη της 18ης Μαρτίου 2019 (Δεν έχει ακόμα δημοσιευθεί στην Επίσημη Εφημερίδα).
         
            (2)  Γνώμη της 20ης Ιουνίου 2019 (Δεν έχει ακόμα δημοσιευθεί στην Επίσημη Εφημερίδα).
         
            (3)  Γνώμη της 29ης Απριλίου 2019 (Δεν έχει ακόμα δημοσιευθεί στην Επίσημη Εφημερίδα).
         
            (4)  Απόφαση (ΕΕ) 2018/1215 του Συμβουλίου, της 16ης Ιουλίου 2018, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 224 της 5.9.2018, σ. 4).
         
            (5)  Σύσταση (ΕΕ) 2015/1184 του Συμβουλίου, της 14ης Ιουλίου 2015, σχετικά με τις γενικές κατευθυντήριες γραμμές των οικονομικών πολιτικών των κρατών μελών και της Ευρωπαϊκής Ένωσης (ΕΕ L 192 της 18.7.2015, σ. 27).
         
            (6)  Απόφαση 2010/707/ΕΕ του Συμβουλίου, της 21ης Οκτωβρίου 2010, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 308 της 24.11.2010, σ. 46).